AARHUS: En såkaldt cykelkontrol i Aarhus Centrum ved krydsene Nørre Allé/Gl. Munkegade og Grønnegade/Vestergade udløste ikke færre end 100 sigtelser på få timer. Politiet kalder det alarmerende, at cyklister er ligeglade med sikkerheden i trafikken.

Betjentenes bøde-app glødede, da Østjyllands Politi fredag eftermiddag og aften stod klar i de to centrale kryds i midtbyen for at holde ekstra øje med cyklisterne.

Betjentene havde nærmest svært ved at følge med, oplyser politiet, da de på cirka fem timer skrev over 100 sigtelser. Særlig svært havde cyklisterne det åbenbart med at køre den rigtige retning på vejen.

68 cyklister skal nu punge ud med 1.000 kroner for at køre mod ensretningen. Det koster 700 kroner at køre uden lys, og den forseelse blev 30 cyklister sigtet for.

En ung kvinde formåede både at køre uden lys og imod ensretningen, mens hun havde en veninde siddende på bagagebæreren. Det blev samlet til en bøde på hele 2.400 kroner - som hun så selv må finde ud af, om hun deler med veninden.